Ljubinka Bašović

**Ljubinka (Petrić) Bašović** (1930), prvi doktor bibliotekarstva u Bosni i Hercegovini.

Ljubinka (Petrić) Bašović rođena je u Prnjavoru. Osnovnu i srednju školu završila je u Pančevu. Završila je studijsku grupu Jugoslovenska književnost i srpskohrvatski jezik na Filozofskom fakultetu u Beogradu (1955). Magistarski rad pod nazivom: Specijalna biblioteka u službi poljoprivredne nauke, odbranila je 1968. na Prirodoslovno-matematičkom fakultetu u Zagrebu (postdiplomski studij iz bibliotekarstva, dokumentacije i informacionih znanosti). Doktorsku disertaciju pod nazivom: Čehoslovačka u bosanskohercegovačkoj štampi i arhivskoj građi, s posebnim osvrtomna djelatnost dr. Jovana Kršića (Bibliografska građa 1918-1941. godine), odbranila je na Katedri za bibliotekarstvo i naučnu informaciju Filozofskog fakulteta Karlovog univerziteta u Pragu 1973.

Njen naučni interes vezan je za historiju biblioteka, komparativno bibliotekarstvo i bibliotečko-informacijsku djelatnost. Dobitnica je godišnje nagrade Zajednice kulture SR BiH i Nagrade „Veselin Masleša“ (1987).

Radila je kao bibliotekar u Biblioteci Poljoprivrednog fakulteta u Sarajevu i Narodnoj biblioteci Bosne i Hercegovine u periodu 1958-1971. Učestvuje od 1972. u osnivanju Odsjeka za opštu književnost, scenske umjetnosti i bibliotekarstvo Filozofskog fakulteta u Sarajevu. Birana je u zvanje docenta 1973, a u zvanje vanrednog profesora 1979, kada je i penzionisana.

Od 1992. živjela je u Beogradu, gdje je i umrla 2002. Sahranjena je u porodičnoj grobnici na Novom groblju u Beogradu.

## Posebna izdanja 
* Vodič kroz naučne i stručne biblioteke u Bosni i Hercegovini / redaktori: Ljubinka Petrić-Bašović, Slavka Matijanić i Fahrudin Kalender. – Sarajevo: Narodna biblioteka SR BiH, 1970. – 85 + /13/ str. 
* Bibliiotekarstvo u bosanskohercegovačkim periodičnim publikacijama: Bibliografska građa : 1945-1975 / sastavili: Ljubinka Petrić-Bašović i dr. – Sarajevo : Društvo bibliotekara Bosne i Hercegovine, 1975. – 323 str. + VIII. 
* Biblioteke i bibliotekarstvo u Bosni i Hercegovini 1945-1975, Svjetlost, Sarajevo 1977.
* Biblioteke i bibliotekarstvo u Bosni i Hercegovini 1918-1945, Veselin Masleša, Sarajevo 1986.
* Pravilnik i program stručnih ispita u bibliotečkoj djelatnosti / glavni i odgovorni urednik Ljubinka Bašović. – Sarajevo : Narodna i univerzitetska biblioteka Bosne i Hercegovine, 1990 (Sarajevo : [tamparija Narodne i univerzitetske biblioteke BiH). – 56 str.

## Literatura 
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 182-183.
* Zdravka Radulović, Др Љубинка Башовић : библиотекар и педагог новог доба. - Библиографија Љубинке Башовић, Гласник Народне библиотеке Србије 1, Beograd 2002, http://www.nb.rs/view_file.php?file_id=593
* Vojislav Maksimović, Љубинка Петрић – Башовић као библиотекар, педагог и научник, „Допринос Срба из Босне и Херцеговине науци и култури. Зборник радова са научног скупа (Пале, 20-21. мај 2006). Универзитет у Источном Сарајеву, Филозофски факултет, Пале, 2007, 79-84 http://www.filozof.org/pdf/sarsrb/filoloske%20nauke/vojislav%20maksimovic%2010.pdf

Kategorija:Odsjek za komparativnu književnost i bibliotekarstvo Filozofskog fakulteta u Sarajevu
Kategorija:Bosanskohercegovački bibliotekari
Kategorija:Biografije, Prnjavor
Kategorija:Rođeni 1930.
Kategorija:Umrli 2002.